Galeones Manilenses
Galeones Manilenses, pleniore Galeones Manilenses et Acapulcenses (Hispanice Galeones de Manila-Acapulco, Tagalice Kalakalang Galyon ng Maynila at Acapulco) fuerunt galeones onerarii Hispanici qui semel aut bis per annum trans Oceanum Pacificum inter Manilam in Indiis Orientalibus Hispanicis (hodie Philippinae) et Acapulcum in Nova Hispania (hodie Mexicum) navigabant. Mutari solebat nomen cuiusque galeonis secundum nomen urbis ex qua navis navigabat. Hoc iter commercii anno 1568 coepit, via oceanica ab Andrea de Urdaneta anno 1565 inventa, et usque ad 1815 persistebat, cum Bellum Libertatis Mexicanum hoc commercium perpetuo interrumperet.